Uzklausīšanas amatpersonas nobeiguma ziņojums (1)

Lieta AT.40299 – Aizslēgšanas sistēmas

(Dokuments attiecas uz EEZ)

(2021/C 40/05)

Uzņēmumiem Magna (2), Brose (3) un Kiekert (4) (kopā “puses”) adresētā lēmuma projekts attiecas uz diviem vienotiem un turpinātiem LESD 101. panta un Līguma par Eiropas Ekonomikas zonu (“EEZ”) 53. panta pārkāpumiem, kas aptvēra EEZ teritoriju.

Abi pārkāpumi tiek aprakstīti kā vienošanās un/vai saskaņotas darbības, ar kuru palīdzību dalībnieki koordinēja savu cenu politiku un apmainījās ar komerciāli sensitīvu informāciju, lai samazinātu nenoteiktību attiecībā uz durvju moduļu un logu pacēlāju (pirmais pārkāpums), un slēgmehānismu un fiksatoru (otrais pārkāpums) pārdošanu konkrētiem pasažieru automobiļu ražotājiem EEZ (5). Lēmuma projektā ir konstatēts, ka Magna piedalījās abos pārkāpumos, savukārt Brose piedalījās tikai pirmajā pārkāpumā, bet Kiekert – tikai otrajā pārkāpumā.

Komisija 2019. gada 9. jūlijā sāka procedūru pret pusēm saskaņā ar Regulas (EK) Nr. 773/2004 (6)2. panta 1. punktu.

Pēc izlīguma apspriešanas (7)un izlīguma iesniegumu iesniegšanas (8)saskaņā ar Regulas (EK) Nr. 773/2004 10.a panta 2. punktu Komisija 2020. gada 30. jūnijā pieņēma iebildumu paziņojumu (“iebildumu paziņojums”), kas adresēts pusēm.

Savās attiecīgajās atbildēs uz iebildumu paziņojumu puses saskaņā ar Regulas (EK) Nr. 773/2004 10.a panta 3. punktu apstiprināja, ka iebildumu paziņojumā ir atspoguļots to izlīguma iesniegumu saturs un ka tādēļ tās joprojām ir apņēmušās ievērot izlīguma procedūru.

Saskaņā ar Lēmuma 2011/695/ES 16. pantu es pārbaudīju, vai lēmuma projekts skar vienīgi tādus iebildumus, par kuriem pusēm tika dota iespēja paust savu viedokli. Es secinu, ka tas tā ir.

Ņemot vērā iepriekš izklāstīto un to, ka puses nav vērsušās pie manis ar lūgumiem vai sūdzībām (9), es uzskatu, ka šajā lietā iesaistītajām pusēm ir tikusi nodrošināta iespēja efektīvi īstenot savas procesuālās tiesības.

Briselē, 2020. gada 24. septembrī Wouter WILS

(1) Saskaņā ar 16. un 17. pantu Eiropas Komisijas priekšsēdētāja 2011. gada 13. oktobra Lēmumā 2011/695/ES par uzklausīšanas amatpersonas amatu un darba uzdevumiem noteiktu konkurences lietu izskatīšanā (OV L 275, 20.10.2011., 29. lpp.).

(2) Magna International Inc., Magna Closures S.p.A., Magna Mirrors Holding GmbH un MAGNA International Europe GmbH (kopā “Magna”).

(3) Brose Beteiligungs-Kommanditgesellschaft, Koburga, Brose Beteiligungs-Kommanditgesellschaft II, Koburga, Brose Fahrzeugteile SE & Co. Kommanditgesellschaft, Bamberga (agrākais nosaukums – Brose Fahrzeugteile GmbH & Co. Kommanditgesellschaft, Bamberga), Brose Fahrzeugteile SE & Co. Kommanditgesellschaft, Koburga (agrākais nosaukums – Brose Fahrzeugteile GmbH & Co. Kommanditgesellschaft, Koburga) un Brose Verwaltung SE, Koburga (agrākais nosaukums – Brose Verwaltungsgesellschaft mbH, Koburga) (kopā “Brose”).

(4) Kiekert AG (“Kiekert”).

(5) Pirmais pārkāpums notika no 2010. gada 12. augusta līdz 2011. gada 21. februārim; otrais pārkāpums notika no 2009. gada 15. jūnija līdz 2012. gada 7. maijam.

(6) Komisijas Regula (EK) Nr. 773/2004 (2004. gada 7. aprīlis) par lietas izskatīšanu saskaņā ar EK Līguma 81. un 82. pantu, ko vada Komisija (OV L 123, 27.4.2004., 18. lpp.).

(7) Izlīguma apspriešanas sanāksmes notika laikposmā no 2019. gada 10. septembra līdz 2020. gada 26. martam.

(8) Laikposmā no 2020. gada 7. aprīļa līdz 17. aprīlim puses iesniedza savus oficiālos izlīguma lūgumus.

(9) Saskaņā ar Lēmuma 2011/695/ES 15. panta 2. punktu karteļu lietās iesaistītās puses, kuras piedalās izlīguma sarunās saskaņā ar Regulas (EK) Nr. 773/2004 10.a pantu, var vērsties pie uzklausīšanas amatpersonas jebkurā izlīguma procedūras posmā, lai nodrošinātu savu procesuālo tiesību efektīvu īstenošanu. Sk. arī 18. punktu Komisijas paziņojumā 2008/C 167/01 par izlīguma procedūras kārtību karteļu lietās, lai pieņemtu lēmumus saskaņā ar Padomes Regulas (EK) Nr. 1/2003 7. un 23. pantu (OV C 167, 2.7.2008., 1. lpp.).